钦定古今图书集成/明伦汇编/官常典/第173卷 > 《加公孙渊九锡诏》吴大帝
## 钦定古今图书集成/明伦汇编/官常典/第173卷 > 《加公孙渊九锡诏》吴大帝

故魏使持节、车骑将军、辽东太守、平乐侯，天地失序，
皇极不建，元恶大憝，作害于民，海内分崩，群生堙灭。
虽周馀𥟖民，靡有孑遗。方之今日，乱有甚焉。朕受历
数，君临万国，夙夜战战，念在弭难，若涉渊冰，罔知攸
济。是以把旄杖钺，翦除凶虐，自东徂西，靡遑宁处。苟
力所及，民无灾害。虽贼虏遗种，未伏辜诛，犹系囚枯
“木，待时而毙。”惟将军天姿特达，兼包文武，观时睹变，
审于去就，逾越险阻，显致赤心，肇建大计，为天下先，
元勋巨绩，侔于古人。虽昔窦融背弃陇右，卒占西河，
以定光武，休名美实，岂复是过。钦嘉雅尚，朕实欣之。
自古圣帝明王，建化垂统，以爵褒德，以禄报功，功大
者禄厚，德盛者礼崇。故周公有夹辅之劳，太师有鹰
扬之功，并启土宇，兼受备物。今将军规万年之计，建
不世之略，绝僭逆之虏，顺天人之肃，济成洪业，功无
与比。齐鲁之事，奚足言哉！《诗》不云乎：“无言不雠，无德
不报。”今以幽、青二州十七郡七十县，封君为燕王，使
持节守太常张弥授君玺绶策书，金虎符第一至第
五，竹使符第一至第“十，锡君元土，苴以白茅，爰契尔
龟，用锡蒙社，方有戎事，典统兵马，以大将军曲盖麾
幢督幽州青州牧辽东太守如故。今加君九锡，其敬
听后命。以君三世相承，保绥一方，宁集四郡，训及异
俗，民夷安业，无或携贰，是用锡君大辂戎辂、元牡二
驷。君务在劝农，啬人成功，仓库盈积，官民俱丰，是用
锡君衮冕之服，赤舄副焉。君正化以德，敬下以礼，敦
义崇谦，内外咸和，是用锡君轩县之乐。君宣导休风，
怀保边远，远人回面，莫不影附，是用锡君朱户以居。
君运其才略，官方任贤，显直措枉，群善必举，是用锡
君虎贲之士百人。君戎马整齐，威震遐方，纠虔天刑，
彰厥有罪，是用锡君𫓧钺各一。君文和于内，武信于
外，禽讨逆节，折冲掩难，是用锡君彤弓一，彤矢百，玈
弓十，玈矢千。君忠勤有效，温恭为德，明允笃诚，感于
朕心，是用锡君秬鬯一卣，珪瓒副焉。钦哉，敬兹训典，
寅亮天工，相我国家，永终尔休。”